21/07/2015 | Administración LocalMunicipal
Dodro
Aprobación definitiva do Plan Especial de Ordenación do núcleo rural de Paizal

Aprobación definitiva do Plan Especial de Ordenación do núcleo rural de Paizal O Pleno do día 4 de xuño de 2015, en sesión extraordinaria, adoptou o seguinte acordo: 1.º. Aprobar definitivamente o Plan Especial de Ordenación do núcleo rural de Paizal, redactado polo arquitecto de Estudio Técnico Gallego, S. A., Jarek Nascu Morencos.2.º. Publicar a aprobación definitiva no Diario Oficial de Galicia, ós efectos establecidos no artigo 92.1 da Lei 9/2002, de 30 de decembro, publicación que deberá realizarse no prazo dun mes desde a adopción da aprobación definitiva. Igualmente, publicarase a aprobación definitiva xunto coa normativa do Plan Especial no Boletín Oficial da Provincia de A Coruña, en virtude do establecido no artigo 92.2 da Lei 9/2002, de 30 de decembro.3.º. Comunicar o acordo de aprobación definitiva, en cumprimento do artigo 92.3 da Lei 9/2002, de 30 de decembro, de Ordenación Urbanística e Protección do medio Rural de Galicia, os efectos oportunos á Consellería competente en materia de Urbanismo e Ordenación do Territorio, xuntando copia autenticada do Plan Especial aprobado definitivamente con todos os planos e documentos que integran o Plan aprobado, debidamente dilixenciado polo secretario/a do Concello. O que se publica para os efectos do artigo 92 da Lei 9/2002, do 30 de decembro, de ordenación urbanística e protección do medio rural de Galicia. Xúntase a normativa e as ordenanzas do Plan referenciado.1.–MEMORIA 1.1.–ANTECEDENTES O Concello de Dodro conta, a día de hoxe, para a súa ordenación urbanística, cun Plan Xeral de Ordenación Municipal (en adiante PXOM), aprobado definitivamente o 27 de decembro de 2010. A pesares da recente entrada en vigor do planeamento, plantéxase a necesidade da elaboración dun Plan Especial de Ordenación do núcleo rural de Paizal, localizado na parroquia de San Xián de Laíño, atendendo a unha motivación funcional, co obxectivo prioritario de actualizar a cartografía do planeamento en vigor, debido á existencia de erros cartográficos na representación e delimitación do citado núcleo rural, e o correspondente axuste de aliñacións.1.2.–XUSTIFICACIÓN DA REDACCIÓN DO PLAN ESPECIAL DE ORDENACIÓN O vixente PXOM foi redactado, no seu documento de aprobación inicial, nos anos 2004 e 2005, tomando como base a cartografía máis actualizada dispoñible nese intre, concretamente, a información catastral, a escala 1/2000, e os planos cartográficos da Xunta de Galicia, a escala 1/5000. O feito de non poder elaborar nese momento unha nova base cartográfica, máis adecuada para a elaboración do planeamento municipal, a pesares do extremadamente coidado traballo de campo realizado polo equipo redactor, provocou a aparición de diversos erros repartidos polo concello, así como o seu arrastre en todo o proceso de aprobación do PXOM. Os erros carrexados das deficiencias na cartografía coa que se elaborou o PXOM provocan que teñan que modificarse as aliñacións do núcleo de Paizal, localizado na parroquia de San Xián de Laíño, dado que existen diferenzas no trazado do viario existente, e que afectan á definición do dominio público e por extensión ás aliñacións previstas para este núcleo. O alcance das alteracións resultantes neste núcleo fai necesaria a elaboración dun Plan Especial de Ordenación do devandito núcleo rural. De acordo co artigo 68 da LOUPMRG: “1. En desenvolvemento das previsións contidas nos plans xerais de ordenación municipal, poderán formularse e aprobarse plans especiais coa finalidade de protexer ámbitos singulares, levar a cabo operacións de reforma interior, coordinar a execución de dotacións urbanísticas, protexer, rehabilitar e mellorar o medio rural, ou outras finalidades que se determinen regulamentariamente.4. En ningún caso os plans especiais poderán substituír os plans xerais na súa función de instrumentos de ordenación integral do territorio, polo que non poderán modificar a clasificación do solo, sen prexuízo das limitacións de uso que poidan establecerse.” Ademais, segundo o artigo 72.2 da mesma lei: “tamén poderá redactarse un plan especial de mellora do núcleo rural coa exclusiva finalidade de completar o trazado da súa rede viaria e a sinalización de aliñacións e rasantes ou para asegurar a existencia de redes de dotación de servizos suficientes”. Como xa se indicou, a finalidade do presente proxecto é a de emendar erros existentes na actual cartografía, actualizar a definición do trazado viario existente e, en consecuencia, revisar as respectivas aliñacións da rede viaria do núcleo de Paizal, dando cumprimento ó artigo 72.2, transcrito no parágrafo anterior.1.3.–NORMATIVA LEGAL APLICABLE O presente Plan Especial de Ordenación do núcleo rural de Paizal formúlase e redáctase de acordo cos criterios establecidos nos artigos que sexan de aplicación da Lei 9/2002, do 30 de decembro, de Ordenación Urbanística e Protección do Medio Rural de Galicia (en adiante, LOUPMRG), e posteriores modificacións; e do vixente PXOM. A figura do Plan Especial de Ordenación de núcleo rural ven regulado e definido no artigo 72 da LOUPMRG, concretamente, para o caso do presente proxecto, no seu punto 2. Tendo en conta o alcance e o contido da actuación que se plantexa, que se delimita nos apartados desta memoria, estímase que debe ser considerada como un Plan Especial de Ordenación de núcleo rural, en desenvolvemento do PXOM de Dodro, xa que non se modifican criterios respecto á ordenación ou cualificación das parcelas, nin se alteran as determinacións das mesmas, supostos nos que habería que plantexar unha revisión. Por outra banda, as condicións da súa formulación, tramitación e aprobación están contidas nos artigos 86 e 87. Segundo o artigo 87 da LOUPMRG: “1. A tramitación dos plans especiais de ordenación do núcleo rural correspóndelle ó órgano municipal competente.2. A aprobación inicial adoptaraa o órgano que o formulase, someténdoo a información pública polo prazo dun mes, mediante anuncio que será publicado no Diario Oficial de Galicia, e en dous dos xornais de maior difusión na provincia.3. Simultaneamente, notificaráselles individualmente a tódalas persoas propietarias dos terreos afectados que figuren como titulares no catastro, debendo figurar a relación na documentación do plan especial. Durante o mesmo tempo no que se realiza o trámite de información pública, a administración municipal deberá solicitar das administracións públicas competentes os informes sectoriais que resulten preceptivos, que deberán ser emitidos no prazo máximo dun mes, agás que a lexislación sectorial sinale outro prazo.4. Cumpridos os trámites precedentes, o concello procederá á súa aprobación definitiva.5. Nos supostos dos plans especiais ós que se refire o artigo 72.2 desta lei, a súa tramitación axustarase ó previsto no seu artigo 86.2”. Para a tramitación do presente documento será de aplicación o punto 5 do citado artigo 87. No anexo I do presente documento axúntase a relación das persoas propietarias dos terreos afectados polo Plan Especial de Ordenación.1.4.–SITUACIÓN URBANÍSTICA ACTUAL No momento no que se redacta o presente Plan Especial de Ordenación, o ámbito que é obxecto de actualización, atópase clasificado como Solo de núcleo rural, englobando dous tipos básicos: núcleo rural tradicional e área de expansión, sendo o réxime urbanístico de aplicación as ordenanzas correspondentes do PXOM para este tipo de solo, así como os artigos referentes a solo de núcleo rural da LOUPMRG. O vixente PXOM contempla a redacción de plans especiais de ordenación de núcleo rural nos artigos 1.2.1 e seguintes, correspondentes ó capítulo 2, sobre instrumentos de ordenación, sen que existan incompatibilidades entre a ordenación proposta polo presente proxecto e as devanditas ordenanzas de aplicación, que se atopan nos artigos 8.1.1. e seguintes, correspondentes ó título VIII, e que rexe e regula a ordenación do ámbito obxecto de actuación no presente Plan Especial de Ordenación.1.5.–CONTIDO DO DOCUMENTO En cumprimento das determinacións da LOUPMRG, este proxecto de Plan Especial de Ordenación do núcleo rural de Paizal está integrado polos seguintes documentos: – Memoria – Normativa – Anexo – Planos 2.–NORMATIVA 2.1.–DISPOSICIÓNS XERAIS 2.1.1.–Ámbito de aplicación. Constitúen o ámbito de aplicación do presente Plan Especial de Ordenación os terreos situados dentro da delimitación realizada no PXOM do núcleo rural de Paizal, localizado na parroquia de Laíño (S. Xián). 2.1.2.–Contido. En todos aqueles conceptos e determinacións non recollidos no Plan Especial de Ordenación serán de aplicación as disposicións xerais do Plan Xeral de Ordenación Municipal de Dodro, e as disposicións de carácter vinculante da Lei 9/2002 de Ordenación Urbanística e Protección do Medio Rural de Galicia, modificada pola Lei 15/2004 e posteriores. O presente Plan Especial de Ordenación non modifica as ordenanzas de aplicación no ámbito, o seu obxectivo é a actualización da cartografía do núcleo, de xeito que se reflicta axeitadamente o trazado da rede viaria existente a día de hoxe, na súa delimitación, e a consecuente adaptación das aliñacións á realidade física do núcleo de Paizal, dando cumprimento ó artigo 72.2, transcrito anteriormente. Non se realiza modificación na delimitación do núcleo de Paizal, polo tanto, non se altera a clasificación do PXOM vixente. Por outra banda, ó producirse un simple reaxuste de aliñacións, a superficie edificable e a edificabilidade asociada a este mantense con respecto ó devandito PXOM, motivo polo cal tampouco se ven alterados os parámetros de capacidade edificable, e os estándares asociados, previstos no PXOM. O proceso de determinación da nova aliñación aparece detallado na documentación gráfica que se inclúe neste documento.2.1.3.–Aplicación da Normativa Xeral. O presente Plan Especial de Ordenación contén tódalas precisións necesarias, tendo en conta o obxecto das mesmas, establecidas na vixente lexislación do solo. ANEXO I ANEXO II ANEXO III Contra o presente acordo, en aplicación do artigo 107.3 da Lei 30/1992, do 26 de novembro, de réxime xurídico das administracións públicas e do procedemento administrativo común, e dado que aproba unha disposición xeral, poderá interpoñerse recurso contencioso-administrativo, ante a sala do contencioso-administrativo do Tribunal Superior de Xustiza de Galicia, con sede na Coruña, no prazo de dous meses, a contar desde o día seguinte ao da recepción da presente notificación, de conformidade co artigo 46 da Lei 29/1998, do 13 de xullo, da xurisdición contencioso-administrativa. Todo iso sen prexuízo de poder interpoñer calquera outro recurso que se puidera estimar máis conveniente ao seu dereito. Dodro, 25 de xuño de 2015. O alcalde-presidente Valentín Alfonsín Somoza